Albanian parlamentti

Albanian parlamentti (alb. Kuvendi i Shqipërisë) on Albanian yksikamarinen lainsäädäntöelin. Siinä on 140 jäsentä, jotka valitaan neljän vuoden välein suhteellisella vaalilla. Vaalitapa Suhteellinen listavaali järjestetään neljän vuoden välein. Äänioikeus- ja ehdolleasettumisikäraja on 18 vuotta. Äänestyspakkoa ei ole. Äänikynnys on puolueille kolme prosenttia ja vaaliliitoille viisi prosenttia. Historia Albanian lyhytikäisessä ensimmäisessä tasavallassa oli parlamentti vuosina 1925–1928. Se oli kaksikamarinen. Sen jälkeen kun Albanian kommunistihallinto kaatui 1990-luvun alussa, maan politiikkaa ovat hallinneet Sosialistipuolue ja Demokraattinen puolue. Niiden kilpailu vallasta on ollut kiivasta ja johtanut välillä nujakoihin istuntosalissa, mutta puolueet eivät aatteellisesti eroa kovin jyrkästi. Sosialistipuoluetta pidetään keskusta-vasemmistolaisena ja demokraattista puoluetta keskusta-oikeistolaisena. Ne molemmat kannattavat Albanian liittymistä Euroopan unioniin. Vaalit 2025 Viimeisimmissä vaaleissa 11. toukokuuta 2025 diasporassa asuvilla albanialaisilla oli ensi kertaa mahdollisuus äänestää. Pari kuukautta ennen vaaleja kiinalainen sosiaalisen median sovellus Tiktok kiellettiin lasten turvallisuuteen vedoten. Oppositio väitti, että toimenpiteellä oli tarkoitus hiljentää hallituksen arvostelua. Itse vaalit sujuivat ulkomaisten vaalitarkkailijoiden mukaan asiallisesti. Vuodesta 2013 hallinnut sosialistipuolue Edi Raman johdolla otti neljännen peräkkäisen vaalivoiton ja sai oman enemmistön. Toimivalta Parlamentti valvoo Albanian hallituksen toimintaa ja voi antaa sille epäluottamuslauseen. Se myös valitsee presidentin. Ehdokkaan on saatava taakseen vähintään kolmen viidesosan enemmistö. Jos parlamentti ei onnistu valitsemaan presidenttiä viidellä äänestyksellä, järjestetään uudet parlamenttivaalit. Parlamentin säätämät lait vaativat presidentin vahvistuksen. Mikäli hän kieltäytyy, parlamentti voi kuitenkin saattaa ne voimaan ilman vahvistusta. Parlamentilla on rajoittamaton oikeus päättää valtion budjetista. Lähteet Aiheesta muualla Albanian parlamentin viralliset sivut (albaniaksi), (englanniksi)